Diari Oficial de la Generalitat Valenciana


Sumari del DOGV 4398, del 13-12-2002 (2002/13096)

LLEI 10/2002, de 12 de desembre, de la Generalitat Valenciana de Protecció de la Columbicultura i del Colom Esportiu.
---------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/2002/12/12/10/dof/vci/html**

### Dades del document

Número de DOGV
:   4398

Data del DOGV
:   13-12-2002

Secció del DOGV
:   I. DISPOSICIONS GENERALS

Número del document
:   2002/13241


Data del document
:   12-12-2002

Organisme emissor
:   Presidència de la Generalitat

Tipus de document
:   Llei

Anàlisi jurídica

 Descriptors 

:   * animal de tir
    * esport
    * legislació
    * protecció dels animals

LLEI 10/2002, de 12 de desembre, de la Generalitat Valenciana, de Protecció de la Columbicultura i del Colom Esportiu. [2002/13823]
  
Sia notori i manifest a tots els ciutadans que les Corts Valencianes han aprovat, i jo, d'acord amb el que establixen la Constitució i l'Estatut d'Autonomia, en nom del Rei, promulgue la llei següent:
  
PREÀMBUL
  
La Generalitat Valenciana té competència exclusiva en matèria d'esports i oci, de conformitat amb l'article 31.28 de l'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol.
  
L'esport de la columbicultura consistix tant en la cria, l'ensinistrament, la solta, l'entrenament i la competició de coloms esportius o de pica, com en l'exposició de coloms de raça papuda, consistent en la perfecció geneticomorfològica dels exemplars mitjançant el desplegament adquirit amb l'entrenament. En este esport es valora l'instint del mascle per atraure la coloma o solta, que es distingix a través una ploma blanca en la cua, i es puntua conforme als reglaments de competició, pel zel, la constància i l'habilitat en els mètodes de seducció del colom.
  
El colom amb què es practica l'esport de la columbicultura descendix del colom paput portat a Espanya pels àrabs en el segle VIII i ha estat utilitzat com a mitjà de recreació i distracció a través dels anys, però millorat mitjançant els encreuaments realitzats pels grans aficionats valencians fins a aconseguir el colom esportiu valencià, tal com es denomina actualment, que apareix ja sòlidament instal·lat en la nostra terra a mitjan segle passat.
  
En el segle XV, sent rei Ferran el Catòlic, ja es van dictar normes de protecció dels coloms esportius i les primeres normes per a la pràctica del vol de coloms paputs daten de 1754 i van ser dictades pel corregidor de San Felipe (actualment Xàtiva) i governador de Montesa i el seu partit. El 13 de juny de 1908 es publica la segona circular governativa per a regular l'actuació i la pràctica de l'afició al colom esportiu o paput-laudí, circular que es va ampliar i matisar mitjançant-ne una altra d'abril de 1914; a partir d'esta data es constituïx a València la primera Societat de Columbicultura.
  
El 22 d'agost de 1925, constituïts i legalitzats els òrgans locals, es regularitza el segellat d'exemplars, s'ordena la disciplina de competició i la tinença de coloms esportius i es constituïx la Federació Regional Valenciana de Columbicultura, que engloba més de 80 societats locals.
  
Centenars de milers de valencians i valencianes, al llarg de més de tres-cents anys, han practicat en totes les poblacions de la nostra Comunitat este esport valencià que hui gaudix de gran auge i popularitat, com ho demostra el nombre important de llicències que hi ha en actiu.
  
La Llei 4/1993, de 20 de desembre, de l'Esport de la Comunitat Valenciana, ha pretés regular amb detall la pràctica de totes les modalitats esportives, sempre des de l'aspecte concret de la persona física (esportista, tècnic-entrenador, jutge-àrbitre) o de les distintes formes jurídiques referides a entitats esportives, deixant, en el cas concret de la columbicultura, un element essencial a esta sense regulació: el colom esportiu.
  
Esta situació de buit legal ha causat un notable detriment en la pràctica d'este esport tradicional, donant-se situacions administratives paradoxals en les quals s'ha qualificat de centres de reproducció avícola els simples colomers esportius, o s'ha exigit la llicència d'activitat qualificada per part dels ens locals per a la tinença de coloms esportius amb els quals competixen els esportistes federats, tot això junt als problemes que suposen els coloms assilvestrats, els ornamentals de places i parcs o altres d'anàlegs. Tot això exigix una regulació de màxim rang si es vol preservar esta pràctica esportiva garantint-ne la continuïtat com a llegat per a futurs esportistes colombaires.
  
La present llei regula les mesures de protecció dels coloms esportius i dels seus colomers i prohibix retindre, capturar, maltractar, ferir, ocultar, caçar o disparar als coloms esportius o a les seues instal·lacions, i tracta aspectes molt necessaris per a la protecció del colom esportiu.
  
Correlativament, crea una sèrie d'exigències higienicosanitàries, veterinàries i d'allotjament per a l'autorització d'instal·lacions que alberguen coloms esportius, en la línia marcada per la Llei 4/1994, de 8 de juliol, de la Generalitat Valenciana, sobre Protecció dels Animals de Companyia. Totes elles es fiscalitzen en un ponderat sistema sancionador que pretén ser, si no hi ha altre remei, l'instrument que salvaguarde este esperit de defensa del colom esportiu.
  
La tradició valenciana d'este esport de més de tres-cents anys d'antiguitat, l'enorme prestigi aconseguit dins i fora de la Comunitat Valenciana, l'elevat nombre d'aficionats i aficionades que, en el nostre territori, el practiquen, la seua important estructura territorial i el suport social i cultural que gaudix a tots els nivells, justifica, àmpliament, que s'eleven a rang de llei els drets a la seua pràctica, les bases i les normes per què ha de regir-se esta pràctica esportiva.
  
En el procediment d'elaboració de la llei, a més de sol·licitar els informes als departaments de la Generalitat que s'ha considerat necessari, s'ha donat audiència a les organitzacions esportives més representatives dels interessos directament relacionats amb la matèria que es regula.
  
La part dispositiva d'esta llei s'estructura en quatre títols i una part final, que comprén tres disposicions addicionals, una transitòria, una derogatòria i dos disposicions finals. El títol I conté les disposicions generals; el títol II, les mesures de protecció; el títol III es dedica a l'organització de competicions i concursos; i el títol IV regula les infraccions i sancions.
  
TÍTOL I
  
Disposicions generals
  
Article 1. Objecte
  
1. La present llei té per objecte i finalitat el reconeixement de la columbicultura com a esport autòcton valencià i, en conseqüència, establir les normes per a la protecció del colom esportiu i dels seus colomers, i regular aquells aspectes que requerisquen una especial atenció tenint en compte la seua pràctica tradicional i vasta implantació a la Comunitat Valenciana.
  
2. La Generalitat Valenciana, en el desenrotllament de la seua política esportiva, protegirà, fomentarà i promourà la columbicultura com a esport autòcton valencià.
  
Article 2. Definicions
  
1. Als efectes de la present llei s'entén per columbicultura la pràctica esportiva consistent en la cria, l'ensinistrament, la solta o aviada, l'entrenament i la competició de coloms esportius o de pica, valorant els treballs de seducció dels coloms sobre la femella per atraure-la fins al seu colomer, puntuant el zel, la constància i l'habilitat en els mètodes de seducció del colom.
  
2. S'entén per colom esportiu aquell que, per les seues especials característiques morfològiques i dotat de les marques i elements d'identificació regulats en la present norma, es destina a la pràctica de la columbicultura. S'inclouen en esta denominació els coloms anomenats de pica, els gavatxuts de distint nom, els laudins i tots aquells que tinguen condicions morfològiques semblants.
  
3. Als efectes d'esta llei s'entén per colomer qualsevol lloc on existisquen o es mantinguen aus de l'orde de les columbiformes, amb independència de quina siga la voluntat del propietari i dels fins o resultats que es perseguisquen.
  
4. S'entén per colomer esportiu o de coloms esportius tot aquell colomer que, reunint els requisits mínims que s'establixen en la present llei, es destine a la pràctica de la columbicultura en els seus diferents aspectes de tinença, cria, ensinistrament, solta, entrenament i competició, i que compte amb l'autorització de la Federació de Columbicultura de la Comunitat Valenciana.
  
Article 3. Identificació
  
1. Els coloms esportius portaran marques de colors vius pintades a les ales, amb la finalitat de ser identificats en la distància.
  
2. Portaran en una de les potes una anella de niu amb un número de sèrie i l'anagrama de la Federació de Columbicultura de la Comunitat Valenciana (FCCV) o, si escau, el de la Federació Espanyola de Columbicultura (FEC). Aquesta anella de niu serà tancada sense soldadura ni rebló i es col·locarà al pitxó, colomí o cria de colom als pocs dies de vida.
  
3. Junt amb l'anella de niu s'expedirà una xapa o disc en què consten encunyats de forma indeleble la numeració de l'anella corresponent i les sigles de l'entitat federativa.
  
Article 4. Propietat
  
La propietat del colom esportiu s'acreditarà pel titular, als efectes de la present llei, per mitjà de la possessió de la xapa o el disc coincidents amb l'anella de niu, o per mitjà del certificat de titularitat a què es referix l'apartat 2 de l'article 6.
  
Article 5. Expedició d'anelles i xapes, i el seu registre
  
1. La Federació de Columbicultura de la Comunitat Valenciana expedirà tant les anelles de niu com les xapes o els discos, i estarà obligada a inscriure-les i a deixar constància de la referència i del titular en el registre de coloms esportius que es crearà a l'efecte per la Federació. Només podran subministrar-se a persones físiques o jurídiques que tinguen en vigor llicència en la referida federació columbicultora.
  
2. Estes anelles i xapes o discos tindran el caràcter de document oficial d'identificació del colom i la seua manipulació o falsificació serà sancionada conforme al que preceptua el títol IV de la present llei.
  
Article 6. Reanellatge
  
1. En casos excepcionals en què s'haja manipulat l'anella de niu, per problemes de salut en la pota del colom esportiu o per tercers sense autorització, es procedirà al reanellatge i
  
la Federació de Columbicultura de la Comunitat Valenciana instruirà el procediment corresponent. En estos casos s'afegirà al nou número de sèrie una "R" per poder distingir exclusivament estos supòsits.
  
2. La desaparició o la destrucció de la xapa o el disc només podrà substituir-se per un certificat de titularitat expedit per l'entitat federativa referida anteriorment, després d'haver instruït un procediment encaminat a acreditar la titularitat de l'exemplar.
  
3. En els procediments instruïts per la Federació es donarà audiència als interessats, en un termini no inferior a 10 dies ni superior a 15, durant el qual podran al·legar i presentar els documents i les justificacions que estimen pertinents.
  
TÍTOL II
  
Mesures de protecció
  
Article 7. Colomers, centres de cria, entrenament i dipòsit
  
Els colomers de coloms esportius, els centres de cria, els centres d'entrenament i els dipòsits de coloms esportius extraviats no tindran la consideració de nuclis zoològics als efectes de la Llei 4/1994, de 8 de juliol, de la Generalitat Valenciana, sobre protecció d'animals de companyia.
  
Atès que la columbicultura és un esport protegit per aquesta llei, els ajuntaments col·laboraran en el foment i la protecció d'aquest esport i dels colomers esportius als nuclis urbans.
  
Article 8. Llicència federativa
  
1. Per a la tinença i el vol de coloms esportius, inclosa la cria, l'ensinistrament i la competició, caldrà estar en possessió de la llicència federativa corresponent en vigor, expedida per la Federació de Columbicultura de la Comunitat Valenciana.
  
2. L'ajuntament del municipi on es troben coloms esportius en poder de qui no siga titular de la llicència en vigor de la Federació de Columbicultura de la Comunitat Valenciana ni estiga autoritzat per esta, ordenarà la seua retirada i depòsit, sense perjuí de l'obertura del procediment sancionador corresponent.
  
Article 9. Autorització d'instal·lacions
  
1. La Federació de Columbicultura de la Comunitat Valenciana ostentarà la facultat per a qualsevol tipus d'instal·lació per a la pràctica de l'esport de la columbicultura, atenent els requisits mínims de caràcter sanitari, d'ubicació i d'allotjament que s'estableixen a continuació:
  
a) Tindre bones condicions higièniques i sanitàries, d'acord amb les necessitats fisiològiques i etològiques dels animals a albergar.
  
b) Disposar de menjar suficient i sa, aigua, llocs per a dormir, així com mitjans adequats per a la neteja i la desinfecció.
  
c) Disposar d'instal·lacions adequades per a evitar el contagi en els casos de malaltia.
  
d) Els habitacles en què s'ubiquen els animals hauran de tindre prou espai en funció del nombre d'exemplars, amb un mínim de 40 x 40 x 35 cm.
  
e) Els habitacles hauran d'estar construïts de forma i amb materials que aïllen els animals de la intempèrie i les inclemències del temps, com ara la pluja, el vent, el fred o la calor excessiva, al mateix temps que permeta el seu correcte aireig.
  
2. Les instal·lacions autoritzades hauran de portar un llibre de registre de moviments en què figuraran les altes i les baixes dels animals produïdes en l'establiment, així com el seu origen i destinació.
  
3. En una àrea d'influència de tres quilòmetres de radi a cel obert, on hi haja colomers esportius autoritzats per la Federació de Colombicultura de la Comunitat Valenciana, no es podrà concedir cap tipus d'autorització ni practicar cap activitat que puga interferir en la pràctica de la colombicultura, sense perjuí dels torns de vol que es regulen en l'article 13 de la present llei i del que disposa el Reial decret 2571/1983, de 27 de setembre, que regula la tinença i utilització dels coloms missatgers.
  
4. La Federació de Columbicultura de la Comunitat Valenciana confeccionarà i revisarà anualment un cens de colomers esportius, que contindrà dades relatives a la situació del colomer, la identitat i el número de llicència federativa del propietari.
  
5. L'autorització federativa s'entendrà sense perjuí de qualsevol altra autorització que estiga imposada per la normativa en vigor sobre la matèria.
  
Article 10. Control sanitari
  
Els ajuntaments, en l'àmbit de les competències que tenen, arbitraran les mesures necessàries per al control sanitari i de proliferació en aquelles poblacions on hi haja coloms d'ornament, tórtores o d'altres espècies similars, aglutinades en places, parcs públics, jardins, etc. i també per a evitar l'afluència de coloms assilvestrats en zones de residus.
  
Article 11. Compatibilització amb aus
  
Per a compatibilitzar la repoblació d'aus depredadores i la seua incidència en la pràctica esportiva columbicultora, els ajuntaments, amb la col·laboració, si és procedent, de la Generalitat, després d'estudiar les circumstàncies concurrents en cada zona, procuraran els mitjans necessaris com ara colomers barrera o de distracció, per a evitar les agressions als coloms esportius.
  
Article 12. Delimitació de zones de vol
  
1. A fi de fomentar la columbicultura i protegir els coloms esportius, els ajuntaments, a instància de les distintes entitats esportives i atenent l'ordenament jurídic vigent, vetlaran per l'existència de zones d'ús idònies per al vol dels coloms esportius.
  
2. Les zones de vol es restringiran a perímetres estrictament urbans en aquelles zones on hi haja poblacions pròximes d'aus de presa.
  
3. En la delimitació de les zones de vol s'evitarà la coincidència amb les àrees autoritzades per a l'entrenament d'aus de falconeria.
  
4. La delimitació d'estes zones preveurà la impossibilitat d'ubicar activitats que puguen interferir en el vol dels coloms esportius, senyalitzant aquells elements de risc com ara cables, pals, tirants, antenes i instal·lacions semblants, aïllant-los per a evitar electrocucions.
  
Article 13. Interferències i torns de vol
  
1. En els municipis on es desenrotllen activitats amb coloms esportius objecte d'esta llei, els ajuntaments hauran d'establir mesures de control per a evitar interferències, especialment entre els coloms esportius i els no esportius, impedint que estos queden a la vista d'aquells; podran fins i tot disposar la retirada dels colomers de coloms no esportius si els propietaris incompliren les mesures adoptades.
  
2. En les poblacions on hi haja colomers de coloms missatgers i coloms esportius, autoritzats degudament, l'ajuntament, per a evitar interferències entre ells, regularà els torns de vol, després de l'audiència de les parts implicades. A este efecte, es constituiran comissions mixtes municipals, integrades per l'alcalde o la persona en qui delegue, que actuarà de president, i cinc vocals, nomenats un per l'alcalde i els restants per les federacions esportives de columbicultura i de columbofília, atenent el cens de coloms missatgers i esportius existents en el municipi, a proposta dels clubs esportius locals.
  
3. Els ajuntaments comunicaran públicament els torns de vol per a coneixement general.
  
4. El que disposa este article s'entendrà sense perjuí de la competència exclusiva de l'Estat en la protecció dels coloms missatgers, segons el que disposa el Reial Decret 2.571/1983, de 27 de setembre.
  
5. En l'àmbit de la Comunitat Valenciana es constituirà una comissió mixta autonòmica integrada per representants de la Federació de Colombicultura de la Comunitat Valenciana i de la Federació de Colombofília de la Comunitat Valenciana.
  
A. La Comissió Mixta Autonòmica estarà integrada per:
  
- Un president o presidenta nomenat per la Direcció General d'Esports.
  
- Quatre vocals d'entre els membres de les federacions de colombicultura i colombofília de la Comunitat Valenciana en proporció al nombre de llicències de cadascuna.
  
Tots ells tindran dret a veu i vot.
  
La comissió estarà assistida per un secretari o secretària, amb veu però sense vot, designat per la Direcció General d'Esports.
  
B. La Comissió Mixta Autonòmica tindrà entre les seues competències la de regular els torns de vol en aquelles qüestions en què ultrapassant l'àmbit municipal se susciten o puguen suscitar-se entre entitats i esportistes; i establirà, amb sol·licitud prèvia de caràcter preceptiu, el lloc i el moment de la solta de coloms missatgers que vaja a produir-se al territori de la Comunitat Valenciana, qualsevulla que siga la nacionalitat dels organitzadors o participants.
  
Igualment ostentarà, a més, les competències següents:
  
1. Conèixer els conflictes suscitats com a conseqüència de l'incompliment del contingut de la present llei.
  
2. Vetllar per l'observança de les sancions que, en aplicació de la llei, puguen imposar-se, podent sol·licitar per a això tots els aclariments que consideren pertinents.
  
3. Conèixer el procediment de constitució de les comissions mixtes municipals i dur-ne un cens.
  
4. Vetllar pel compliment adequat de les normes de relació en la pràctica d'ambdós esports, entre les federacions de colombicultura i colombofília de la Comunitat Valenciana.
  
5. Intercedir en els conflictes que no puga resoldre la Comissió Mixta Municipal.
  
6. Qualssevulla altres de caràcter supramunicipal, que per la seua matèria hagueren de ser conegudes per la Comissió Mixta Autonòmica.
  
C. La convocatòria, l'organització i el funcionament de la Comissió Mixta Autonòmica es regularà a través de les disposicions que el Consell de la Generalitat dictarà per al desenvolupament d'aquesta llei, en compliment de la primera de les disposicions finals.
  
Article 14. Entrega de coloms
  
Les persones que recullen un colom esportiu aliè estan obligades a entregar-lo a l'ajuntament de la població on l'hagen recollit, a la Federació de Columbicultura de la Comunitat Valenciana o al club de columbicultura de la localitat, tan aviat hi siguen requerides i, a falta de requeriment, dins de les 24 hores següents a la seua recollida.
  
TÍTOL III
  
De l'organització de competicions i concursos
  
Article 15. Requisits de les competicions i concursos
  
1. L'organització de qualsevol competició o concurs en l'àmbit territorial de la Comunitat Valenciana per qualsevol persona física o jurídica, pública o privada, en què intervinguen coloms esportius, haurà d'ajustar-se als requisits següents:
  
a) Els titulars dels coloms esportius hauran d'estar en possessió de la llicència federativa en vigor.
  
b) Els coloms esportius estaran anellats degudament.
  
c) Es respectaran els torns de vol i les mesures adoptades pels ajuntaments en compliment del que disposa l'article 13 de la present llei.
  
d) En tota publicitat relativa a les competicions i els concursos que s'organitzen per persones físiques o jurídiques, públiques o privades, s'evitarà tota informació que puga induir a error quant a la naturalesa i les característiques de la competició o concurs organitzat.
  
2. En les competicions d'àmbit esportiu autonòmic en què participen dos o més entitats esportives, els organitzadors hauran de sol·licitar l'autorització prèvia de la Federació de Columbicultura de la Comunitat Valenciana, en la forma prevista en la normativa vigent en matèria esportiva i en les disposicions federatives.
  
3. En les competicions i els concursos que es realitzen en l'àmbit territorial de la Comunitat Valenciana, autoritzats per la Federació de Columbicultura de la Comunitat Valenciana, en què participen coloms esportius procedents d'altres comunitats autònomes seran vàlides les anelles i les llicències federatives que aquests coloms tinguen.
  
Article 16. Control de les competicions i concursos
  
La Federació de Columbicultura de la Comunitat Valenciana vetlarà pel compliment dels requisits assenyalats en l'article anterior i pel desenrotllament de les competicions i concursos esportius en les condicions tècniques, sanitàries, de seguretat i la resta que establixen les disposicions federatives.
  
TÍTOL IV
  
De les infraccions i sancions
  
Article 17. Concepte
  
1. Constituïxen infraccions administratives en matèria de protecció de la columbicultura i del colom esportiu les accions o omissions tipificades en la present llei.
  
2. Podran ser sancionades per la comissió de les infraccions tipificades en esta llei les persones físiques o jurídiques que incórreguen en elles, tant per acció com per omissió.
  
Article 18. Classificació de les infraccions
  
Als efectes de la present llei, les infraccions es classifiquen en lleus, greus i molt greus:
  
1) Seran infraccions lleus:
  
a) La falta d'entrega d'un colom esportiu extraviat en la forma i els terminis previstos en l'article 14 d'esta llei.
  
b) El descuit en la conservació i l'atenció dels establiments on es mantinguen coloms esportius.
  
c) La pràctica d'una activitat que interferisca en el vol de coloms esportius, en els termes previstos en l'apartat 3 de l'article 9 d'esta llei.
  
d) El manteniment de coloms esportius sense l'assistència deguda en instal·lacions inadequades des del punt de vista higienicosanitari.
  
e) La falta de vacunació o desatenció de tractament obligatori.
  
f) Mantindre un colom esportiu sense reanellar en els casos previstos en l'article 6.
  
g) La falta d'inscripció de les anelles de niu en el registre de coloms esportius de la Federació.
  
h) La tinença o la solta de coloms esportius sense llicència federativa en vigor.
  
i) No portar el llibre registre de moviments en les instal·lacions a què es referix l'article 9.2.
  
j) Qualsevol infracció tipificada com a tal en la present llei que no tinga la consideració d'infracció greu o molt greu.
  
2) Seran infraccions greus:
  
a) Abandonar coloms esportius.
  
b) La transmissió per qualsevol títol de colom esportiu, anella de niu i xapa o disc a persona que manque de llicència federativa.
  
c) La falsificació, tall, alteració o manipulació de qualsevol índole realitzada personalment o per persona interposada, de llicència, anella de niu, xapa o disc, certificat de propietat, marques, o inclús el plomatge que puga induir a confusió sobre la identitat del colom esportiu.
  
d) L'establiment de centres d'entrenament, depòsits de coloms i altres instal·lacions dedicades a la columbicultura, sense la autorització federativa deguda.
  
e) La solta de coloms esportius o de coloms missatgers, en dies o hores inhàbils o prohibits, segons els torns de vol regulats en l'article 13.
  
f) Realitzar accions premeditades encaminades a interferir negativament el desenvolupament d'una competició federativa, soltant o exhibint coloms esportius que no participen en esta competició o qualsevol altre tipus de colom amb la mateixa finalitat.
  
g) L'organització de competicions o concursos sense atendre el que disposa el títol III de la present llei.
  
h) La reincidència, per comissió en el terme d'un any de més d'una infracció lleu, quan així haja sigut declarat per resolució ferma.
  
3) Seran infraccions molt greus:
  
a) Retindre, capturar, maltractar, ocultar o caçar coloms esportius.
  
b) La utilització en coloms esportius de drogues, fàrmacs o aliments que puguen ocasionar-los patiments, greus trastorns que alteren el seu desenrotllament fisiològic natural o la mort, excepte els controlats per veterinaris en cas de necessitat.
  
c) Matar, lesionar o inutilitzar per a l'esport columbicultor un colom esportiu.
  
d) La reincidència, per comissió en el terme d'un any de més d'una infracció greu, quan s'haja declarat així per resolució ferma.
  
Article 19. Prescripció de les infraccions
  
1. Les infraccions lleus prescriuran als sis mesos, les greus a l'any i les molt greus als tres anys.
  
2. El termini de prescripció de les infraccions començarà a comptar-se des del dia en què la infracció s'haja comés.
  
3. Interromprà la prescripció la iniciació del procediment sancionador amb coneixement de l'interessat, i es reprendrà el termini de prescripció si l'expedient sancionador estiguera paralitzat més d'un mes per causa no imputable al presumpte responsable.
  
Article 20. Sancions
  
1. Les infraccions de la present llei seran sancionades amb multes de 60 a 6.000 euros, segons el detall següent:
  
a) Les infraccions lleus se sancionaran amb una multa de 60 a 300 euros.
  
b) Les infraccions greus se sancionaran amb una multa de 300,01 a 1.200 euros.
  
c) Les infraccions molt greus se sancionaran amb una multa de 1.200,01 a 6.000 euros.
  
2. La resolució sancionadora podrà comportar la confiscació dels coloms esportius quan es tracte de la comissió d'infraccions molt greus.
  
3. La comissió d'infraccions molt greus previstes en l'article 18.3 podrà comportar la clausura temporal de les instal·lacions i establiments fins a un termini màxim de cinc anys.
  
4. La comissió d'infraccions greus i molt greus, previstes en l'apartat 2), punts c), d) i f), i en l'apartat 3), punts a), b), c) i d), respectivament, de l'article 18 d'esta llei, podran comportar la sanció accessòria d'inhabilitació temporal per a la tinença de coloms esportius per un període màxim de cinc anys, i fins i tot la pèrdua de la condició de federat.
  
Article 21. Prescripció de les sancions
  
1. Les sancions imposades per infraccions molt greus prescriuran als tres anys, les imposades per faltes greus, a l'any, i les imposades per faltes lleus, als sis mesos.
  
2. El termini de prescripció de les sancions començarà a comptar-se des de l'endemà del dia en què adquirisca fermesa la resolució per la qual s'imposa la sanció.
  
3. Interromprà la prescripció de les sancions, la iniciació, amb coneixement de l'infractor, del procediment d'execució, i es reprendrà el termini de prescripció si aquell es paralitzara durant més d'un mes per causa no imputable a l'infractor.
  
Article 22. Graduació de les sancions
  
En la imposició de les sancions es tindran en compte, per a graduar la quantia de les multes i sancions accessòries, els criteris següents:
  
a) La transcendència i perjuí causat per la infracció comesa.
  
b) L'ànim de lucre il·lícit i la quantia del benefici obtingut per la comissió de la infracció.
  
c) La reiteració o reincidència en la comissió d'infraccions, així com la negligència o intencionalitat de l'infractor.
  
Article 23. Concurrència de responsabilitats
  
1. La imposició de qualsevol sanció prevista en esta llei no exclou la responsabilitat civil i penal que puga correspondre al sancionat.
  
2. Així mateix, no impedirà, si és el cas, l'exigència de responsabilitat de caràcter disciplinari esportiu, quan afecte persones integrades en la Federació de Columbicultura de la Comunitat Valenciana, i en la Federació Espanyola de Columbicultura, d'acord amb el Reglament de Disciplina Esportiva respectiu.
  
Article 24. Procediment sancionador
  
Per a imposar les sancions a les infraccions previstes en la present llei, se seguirà el procediment sancionador regulat en el Reial Decret 1.398/1993, de 4 d'agost, pel qual s'aprova el Reglament del Procediment per a l'exercici de la potestat sancionadora, dictat en desplegament de la Llei de Règim Jurídic de les Administracions Públiques i del Procediment Administratiu Comú, o norma que el substituïsca.
  
Article 25. Òrgans competents
  
1. La instrucció dels expedients sancionadors correspondrà a les autoritats municipals.
  
2. La imposició de sancions correspondrà:
  
a) A les autoritats municipals, quan la qualificació de la infracció siga lleu o greu.
  
b) A l'òrgan de la Generalitat Valenciana que exercisca la competència en matèria d'interior, quan la qualificació de la infracció siga molt greu. En este supòsit, l'autoritat municipal remetrà a l'òrgan indicat l'expedient original, que contindrà totes les actuacions practicades.
  
Article 26. Mesures cautelars
  
L'administració instructora podrà adoptar mesures cautelars fins a la resolució de l'expedient sancionador corresponent. Amb anterioritat a la resolució que adopte esta mesura es donarà audiència a l'interessat a fi que formule les al·legacions que estime convenients, i podrà prestar, si és procedent, caució suficient. En tot cas, l'adopció d'estes mesures es realitzarà després d'un acord motivat.
  
DISPOSICIONS ADDICIONALS
  
Primera
  
La Generalitat programarà campanyes divulgadores sobre el contingut de la present llei a fi de fomentar el coneixement i promoure la defensa dels coloms esportius.
  
Segona
  
El Consell de la Generalitat podrà, per mitjà de decret, procedir a l'actualització de les sancions previstes en l'article 20, tenint en compte la variació dels índexs de preus de consum.
  
Tercera
  
El departament de la Generalitat competent en matèria de sanitat animal podrà dictar mesures per a prevenció, control i eradicació de malalties que puguen representar un risc per a la salut pública.
  
DISPOSICIÓ TRANSITÒRIA
  
Els colomers, els centres de cria o entrenament, els depòsits de coloms i les altres instal·lacions esmentades en l'article 7, que es troben en funcionament a l'entrada en vigor de la present llei, disposaran d'un termini màxim de dotze mesos per a regularitzar la seua situació administrativa i obtindre l'autorització federativa corresponent.
  
DISPOSICIÓ DEROGATÒRIA
  
Queden derogades totes les disposicions d'igual o inferior rang que s'oposen al que establix la present llei i en particular:
  
- El Decret 190/1985, de 9 de desembre, del Consell de la Generalitat Valenciana, pel qual es regulen els torns de vol esportiu dels coloms missatgers i dels coloms esportius.
  
- L'Orde de 31 de juliol de 1989, de la Conselleria de Cultura, Educació i Ciència, per la qual desplega el Decret 190/1985, de 9 de desembre, sobre torns de vol esportiu dels coloms missatgers i dels coloms esportius.
  
DISPOSICIONS FINALS
  
Primera
  
El Consell de la Generalitat dictarà les disposicions necessàries que garantisquen el desplegament de la present llei i la plena eficàcia del seu objectiu.
  
Segona
  
La present llei entrarà en vigor l'endemà de la seua publicació en el Diari Oficial de la Generalitat Valenciana.
  
Per tant, ordene que tots els ciutadans, tribunals, autoritats i poders públics als quals pertoque, observen i facen complir esta llei.
  
València, 12 de desembre de 2002
  
El president de la Generalitat Valenciana,


Còpia Permalink ELI